# Naomi Parker

Naomi Parker Fraley, (Tulsa, Oklahoma, 26 d'agost de 1921 - Longview, Washington, 20 de gener de 2018), va ser una obrera nord-americana de la indústria armamentística durant la Segona Guerra Mundial. És la dona que va inspirar i va servir de model al dissenyador J. Howard Miller per a la creació del cèlebre cartell We Can Do It!! (Podem fer-hoǃ).

## Biografia

Naomi Parker va néixer el 26 d'agost de 1921 a Tulsa (Oklahoma). era la tercera filla de vuit, de Joseph Parker i Esther Leis. El seu pare era enginyer de mines i la seva mare mestressa de casa. La família vivia a Alameda, Califòrnia, quan els Estats Units van entrar en guerra el 1941, i aleshores ella i la seva germana menor, Ada, van ser contractades per treballar a la base aeronaval d'Alameda per a tasques de muntatge d'aeronaus. Després de la guerra treballà com a cambrera.

## El cartell We Can Do It! i la confusió sobre el seu model

Mentre treballava a la base aeronaval, J. Howard Miller la fotografià amb l'uniforme laboral blau i amb la bandana vermella amb punts blancs que duia per seguretat, per tal de no enganxar-se els cabells amb la maquinària. A partir d'aquesta imatge, Miller dibuixarà el cartell que esdevindrà iconogràfic, però tanmateix ell mai reconeixerà que ella hagi estat la seva font d'inspiració i durant molt de temps es va considerar que la model de la imatge era Geraldine Hoff Doyle, una obrera de Michigan. Naomi Parker per tant no va gaudir de la celebritat del cartell. El seu retrat que entrà en la sèrie dels clixés titulats Rosie the riveter, resultarà un símbol patriòtic dels sis milions de dones nord-americanes que van treballar en la indústria de l'armament mentre els homes lluitaven al front. La imatge resultarà una icona de l'emancipació femenina per reivindicar l'ocupació de llocs de treball que fins aleshores eren exercits exclusivament per homes.
El 2011, James J. Kimble, professor de la Universitat de Seton Hall, va identificar i va demostrar després d'una llarga recerca, que la veritable model del cèlebre cartell era ella. El febrer de 2015 va entrevistar-la juntament amb la seva germana Ada amb 93 i 91 anys respectivament. Confirmaran la seva investigació i, per tant, es corregí un error històric. A partir d'aquell moment, Parker gaudí d'una gran notorietat.

## Referències

* ↑ Gunter, Joel «Mystery real-life Rosie the Riveter dies» (en anglès). BBC News, 2018.
* ↑ Fox, Margalit «Naomi Parker Fraley, the Real Rosie the Riveter, Dies at 96» (en en-us). , 2018 [Consulta: 24 gener 2018].
* ↑ «Muere a los 96 años Naomi Parker Fraley, que inspiró el cartel icono del feminismo». Europa Press, 23-01-2018. [Consulta: 3 juliol 2021].
* 1 2 Fox, Margalit «Naomi Parker Fraley, the Real Rosie the Riveter, Dies at 96» (en anglès). The New York Times, 2018. ISSN: 0362-4331.
* 1 2 Kimble, James J. «Rosie's Secret Identity, Or, How to Debunk a Woozle by Walking Backward through the Forest of Visual Rhetoric» (en anglès). Rhetoric & Public Affairs, 19, 2, 22-06-2016, pàg. 245–274. ISSN: 1534-5238.
* 1 2 Smith, Harrison «Naomi Parker Fraley, wartime machinist linked to Rosie the Riveter, dies at 96» (en en-us). , 23-01-2018 [Consulta: 24 gener 2018].
* ↑ Gunter, Joel «Mystery real-life Rosie the Riveter dies» (en en-gb). , 2018 [Consulta: 24 gener 2018].
* ↑ «Naomi Parker-Fraley, From Rosie The Riveter Poster, Dies At 96» (en anglès). NPR.org.
* ↑ Kimble, James J. «Rosie's Secret Identity, Or, How to Debunk a Woozle by Walking Backward through the Forest of Visual Rhetoric» (en anglès). Rhetoric & Public Affairs, 19, 2, 22-06-2016, pàg. 245–274. ISSN: 1534-5238.